## Csorvás Város Önkormányzatának

## Jegyzőjétől

5920 Csorvás, Rákóczi u. 17. Tel.: 66/258-001.

### **ELŐTERJESZTÉS**

**CSORVÁS VÁROS ÖNKORMÁNYZATÁNAK KÉPVISELŐ-TESTÜLETÉHEZ**

**a Csorvási Szolgáltató Nonprofit Kft-nél végzett gyermekétkeztetés lebonyolítása, térítési díjak, kedvezmények megállapítása, nyilvántartása, valamint bevételek elszámolásának pénzügyi ellenőrzése tárgyában**

**Tisztelt Képviselő- testület!**

A Magyarország helyi önkormányzatairól szóló 2011. évi CLXXXIX. törvény (*a továbbiakban: Mötv.)* 119. § (4) bekezdése alapján a jegyző köteles gondoskodni – a belső kontrollrendszeren belül – a belső ellenőrzés működtetéséről. A helyi önkormányzat belső ellenőrzése keretében gondoskodni kell a felügyelt költségvetési szervek ellenőrzéséről is.

A költségvetési szervek belső kontrollrendszeréről és belső ellenőrzésről szóló 370/2011. (XII.31.) Korm. rendelet *(a továbbiakban: Bkr.)* 15. § (1) bekezdése értelmében a költségvetési szerv vezetője biztosítja a belső ellenőrzés működési feltételeit.

A belső ellenőrzést végző szervezet az Orosha-Jó Bt., az államháztartásról szóló 2011. évi CXCV. törvény 70. § (1) bekezdésében foglaltak alapján ellenőrizte a Csorvás Város Önkormányzata által alapított Csorvási Szolgáltató Nonprofit Korlátolt Felelősségű Társaságot (továbbiakban: Társaság).

A lezárt ellenőrzési jelentés kézhezvételétől számított 15 napon belül el kell készíteni az intézkedési tervet, és gondoskodni kell az abban foglaltak végrehajtásáról. Az intézkedési terv elkészítéséért, végrehajtásáért, és a megtett intézkedésekről történő beszámolásért az ellenőrzött, valamint a javaslattal érintett szerv, illetve szervezeti egység vezetője felelős. Az intézkedési tervet a szükséges intézkedések végrehajtásáért felelős személyek és a vonatkozó határidők megjelölésével kell elkészíteni. Az egyes feladatokhoz kapcsolódó határidőket úgy kell meghatározni, hogy azok számon kérhetőek legyenek.

A belső ellenőrzést végző szervezet az Orosha-Jó Bt., 2022. július 1. – 2023. május 31. közötti időszakra vonatkozóan végezte el a vizsgálatot a következő területeken:

* Az önkormányzat szabályozta-e helyi rendeletben 2022. és 2023. években a gyermekétkeztetés igénybevételét és a fizetendő térítési díjat?
* A jegyző milyen módon tett eleget a 328/2011.(XII.29.) Korm rendelet 13/b.§-ban meghatározott tájékoztatási kötelezettségének?
* A gyermekétkeztetés biztosítására kötött-e szerződést/megállapodást az önkormányzat?
* A gyermekétkeztetés lebonyolításában közreműködő költségvetési szervek vezetik-e a 328/2011.(XII.29.) korm. rendelet 4. mellékletében meghatározott nyilvántartást,
* A normatív támogatás igényléséhez milyen adatot szolgáltat az önkormányzat részére a gyermekétkeztetés lebonyolításában közreműködő társaság?
* Az önkormányzat milyen formában ellenőrzi az adatszolgáltatást?
* A kedvezményre vonatkozó kérelmeket, igazolásokat milyen formában tartják nyilván?
* A közétkeztetésre vonatkozó táplálkozás-egészségügyi előírásokról szóló 37/2014. (IV. 30.) EMMI rendelet előírásait betartják-e?
* Az élelmezési szabályzat megfelelő-e?
* A készletmozgások és a napi kiszabhatók nyilvántartása napra kész-e
* A 2022. év végi leltár pontos mennyiségekkel készült-e el?
* A számlázási gyakorlat a jogszabályi előírásoknak megfelelő-e?

.

A Bkr. előírása szerint utóellenőrzés szükségesaz intézkedések nyomon követése érdekében, amelynek célja, hogy a belső ellenőrzés bizonyosságot szerezzen az elfogadott intézkedések végrehajtásáról, vagy arról a tényről, hogy ha az ellenőrzött szerv, illetve az ellenőrzött szervezeti egység vezetője nem, vagy nem az elfogadott intézkedési tervnek megfelelően hajtja végre az intézkedéseket, továbbá meggyőződni arról, hogy a végrehajtott intézkedésekkel a megállapított kockázat ténylegesen megszűnt-é, vagy a kockázati tűréshatár alá csökkent,-e?

Kérem a Tisztelt Képviselő- testületet, hogy az előterjesztést vitassa meg, és döntsön a belső ellenőrzési jelentés megállapításaira készített, az előterjesztéshez csatolt Intézkedési Terv jóváhagyásáról.

HATÁROZATI JAVASLAT

Csorvás Város Önkormányzata Képviselő-testületének

…/2023.(X.4.)

határozata

Csorvás Város Önkormányzatának Képviselő-testülete úgy dönt, hogy a gyermekétkeztetés lebonyolítása, a térítési díjak tárgyában és kedvezmények megállapítása, nyilvántartása, valamint a bevételek elszámolása a Csorvási Szolgáltató Nonprofit Kft-nél végzett pénzügyi és szabályszerűségi ellenőrzés tevékenységéről szóló belső ellenőrzési jelentésének megállapításaira készült, a jelen határozat Intézkedési Tervet jóváhagyja.

Felelős: Dr. Kerekesné Dr. Mracskó Gyöngyi

Határidő: Értelem szerinti

Csorvás, 2023. szeptember 18.

Tisztelettel:

Dr. Kerekesné Dr. Mracskó Gyöngyi sk.

jegyző

**Intézkedési Terv**

|  |  |  |  |  |  |
| --- | --- | --- | --- | --- | --- |
| **Sorszám** | **Megállapítás** | **Kockázat/**  **Hatás** | **Intézkedés** | **Felelős személy** | **Intézkedési határidő** |
| 1. | A térítési díj megállapításáról szóló rendelet tervezet, nincs dokumentáltan alátámasztva | magas | A GYVT. 151. § 3/a bekezdésének betartása. | Dr. Kerekesné Dr. Mracskó Gyöngyi jegyző | Jövőre vonatkozóan |
| 2. | Diétás étkezést biztosít a szolgáltató, azonban dietetikus szakképzettséggel rendelkező szakember nincs az alkalmazásában. | magas | Biztosítani kell, hogy dietetikus szakképesítéssel rendelkező szakember felügyelje a diétás étkeztetést. | Samu Kálmán ügyvezető | 2023.12.31 |
| 3. | Az élelmezési szabályzat pontatlan meghatározást tartalmaz | magas | Az élelmezési szabályzatot tejes egészében felül kell vizsgálni, aktualizálni. | Samu Kálmán ügyvezető | 2023.12.31 |
| 4. | A szülőtől történő készpénz átvételéről nem készül semmilyen bizonylat. | magas | A készpénz átvételét dokumentálni kell**.** | Samu Kálmán ügyvezető | 2023.12.31 |